กองทุนลุยต่อไหม ?
*การขยับตัวขึ้นลงของดัชนีในเที่ยวนี้ไม่มีประเด็นอะไรให้คิดมาก เพราะทั้งหมดขึ้นอยู่กับท่าทีของกองทุนตัวแสบยังเดินหน้าเก็บหุ้นต่อไปไหม ? รวมทั้งสตอรี่ที่จะบิลต์อารมณ์ให้นักเล่นอยากเข้ามาซื้อหุ้นมีเรื่องอะไรใหม่ ๆ อีกไหม ? “โมนิก้า” ถึงอยากให้มิตรรักแฟนเพลงพยายามเกาะติดสถานการณ์ตลาดหุ้นไทยแบบวันต่อวันจะได้ไม่พลาดท่าเสียทียังไงล่ะเจ้าค่ะ
28 ส.ค. 2561

เจาะกระดาน : โมนิก้าและทีมงาน
*การขยับตัวขึ้นลงของดัชนีในเที่ยวนี้ไม่มีประเด็นอะไรให้คิดมาก เพราะทั้งหมดขึ้นอยู่กับท่าทีของกองทุนตัวแสบยังเดินหน้าเก็บหุ้นต่อไปไหม ? รวมทั้งสตอรี่ที่จะบิลต์อารมณ์ให้นักเล่นอยากเข้ามาซื้อหุ้นมีเรื่องอะไรใหม่ ๆ อีกไหม ? “โมนิก้า” ถึงอยากให้มิตรรักแฟนเพลงพยายามเกาะติดสถานการณ์ตลาดหุ้นไทยแบบวันต่อวันจะได้ไม่พลาดท่าเสียทียังไงล่ะเจ้าค่ะ
*เนื่องจากเห็นกันเต็มสองลูกตาว่า หุ้นบลูชิพยังไม่สามารถขึ้นไปทดสอบยอดเดิมของราคาหุ้น ในจังหวะที่ดัชนีขึ้นไปแตะ 1,850 จุดได้อย่างแข็งแกร่ง “โมนิก้า” ถึงพยายามให้ผู้เล่นมองหุ้นบลูชิพไล่เรียงไปทีละกลุ่ม โดยเริ่มตั้งแต่ แบงก์ ไฟแนนซ์ สื่อสาร พลังงาน และอสังหาริมทรัพย์ เพื่อทำให้แมงเม่าได้รู้ท่าทีของนักลงทุนสถาบันกำลังจะกระโจนเข้าใส่หุ้นกลุ่มไหนมากเป็นพิเศษนะจ๊ะ
*โดยตอนนี้เห็นกันอย่างแจ่มแจ้งว่า พลังงานกลายเป็นธงนำของการเล่นเที่ยวนี้  ส่วนแบงก์มักมีพฤติกรรมแอบขึ้นอย่างช้า ๆ ขณะที่ไฟแนนซ์ชอบฉวยจังหวะขึ้นแรงเป็นบางจังหวะ และกลุ่มหุ้นที่เหลือมักมีการพูดถึงเป็นครั้งคราวเท่านั้น  “โมนิก้า” ถึงพยายามโฟกัสประเด็นดังกล่าวมากเป็นพิเศษ เพื่อทำให้แมงเม่าเห็นการขึ้นของดัชนีเที่ยวนี้ยังเป็นเชิงเทคนิคมากกว่าเชิงพื้นฐานพะยะค่ะ
*วันนี้ถึงไม่ต้องมาถามว่า ดัชนีขึ้นมาปิดที่ระดับ 1,718.15 จุด บวกไป 0.91 จุด หรือขึ้นไป 0.05% ด้วยมูลค่าการซื้อขาย 5.06 หมื่นล้านบาท ควรทำตัวอย่างไร ? เพราะมันเป็นคำถามที่เบสิกเกินไปสำหรับพวกม้าแก่ชำนาญทาง หลังเห็นกันแจ่มแจ้งแดงแจ๋ว่า มีความเป็นไปได้ทั้ง “พุ่งต่อ” กับ “ม้วนหาง” โดยทั้งหมดยังขึ้นอยู่กับการเข้าเล่นของนักเล่นกลุ่มสถาบัน ส่วนแมงเม่าอย่างเรา ๆ ท่าน ๆ คงต้องนั่งลุ้นจนน้ำลายเหนียวคออีกตามเคยนะจ๊ะ
*โดยหุ้นตัวแรกที่ต้องลุ้นหนักจริง ๆ “โมนิก้า” คงมองไปที่พานทองแท้ PTT พยายามเทกตัวผ่านแนวต้านบริเวณ 53 บาท เพื่อวิ่งขึ้นไปหายอดเดิมแถวระดับ 58 บาทแล้วหลายครั้ง จนวานนี้เห็นหุ้นขึ้นมายืนปิดที่ระดับ 52.50 บาท บวกไป 0.50 บาท หรือขึ้นไป 0.96% ด้วยมูลค่าการซื้อขาย 4.88 พันล้านบาท น่าจะเป็นอีกครั้งที่แฟนคลับขาประจำต้องเฝ้าหน้ากระดาน เพื่อเอาใจช่วยให้หุ้นเปลี่ยนกรอบเพดานการวิ่งวันนี้ให้ได้เจ้าค่ะ
*เหมือนกับในรายของ CNT ราคากระชากขึ้นแรงแบบไม่มีปี่ไม่มีขลุ่ย ล้วนมาจากการได้งานขยายอาคารผู้โดยสารสนามบินที่ “กระบี่” กับ “ขอนแก่น” หุ้นถึงขึ้นมาปิดที่ 2.82 บาท บวกไป 0.22 บาท หรือขึ้นไป 8.46% ด้วยมูลค่าการซื้อขาย 148.63 ล้านบาท โดยหลงลืมไปว่า ต้องลุ้นให้ไตรมาส 3 ไม่ขาดทุน ! น่าจะเป็นสถานการณ์ที่ทำให้หลายคนหายใจไม่ทั่วท้อง เพราะผลงานในช่วง 2 ปีหลังออกมาไม่สวยเลย..งานนี้เคาะสั้น ๆ ปลอดภัยสุดนะคะ
*ในรายของ ASIAN หลังจากหุ้นวนอยู่แถว ๆ 8.20 บาทมานาน วานนี้ได้เห็นการเทกตัวขึ้นมาปิดที่ 8.95 บาท บวกไป 0.80 บาท หรือขึ้นไป 9.82% ด้วยมูลค่าการซื้อขาย 405.67 ล้านบาท ด้วยสัญญาณเทคนิคออกมาค่อนข้างสวย เลยมีความเป็นไปได้ที่หุ้นจะกระชากต่อขึ้นได้อีกไกล โอกาสที่จะขึ้นไปทดสอบแนวต้าน 9.20 บาท ถึงดูไม่ไกลเกินเอื้อมยังไงล่ะเจ้าค่ะ
*การเคลื่อนไหวของ ITD ทำให้ “โมนิก้า” หันกลับมามองอีกครั้งหลังจากเป็นหุ้นที่หมดความน่าสนใจไปพักใหญ่จากกระแสดราม่าที่ร้อนระอุ วานนี้กระชากขึ้นมาปิดที่ 2.86 บาท บวกไป 0.16 บาท หรือขึ้นไป 5.93% ด้วยมูลค่าการซื้อขาย 116.90 ล้านบาท การได้เห็นหุ้นดีดเป็นม้าคึกด้วยมูลค่าซื้อขายอัดเต็มแบบนี้เป็นช็อตที่น่าลุ้นต่อว่าหุ้นอาจขึ้นไปทดสอบแนวต้าน 2.94 บาทได้เร็ว ๆ นี้
*ส่วนในรายของ GLOBAL ไต่ระดับขึ้นมาอย่างต่อเนื่อง ล่าสุดขึ้นมาปิดที่ 19.30 บาท บวกไป 0.60 บาท หรือขึ้นไป 3.21% ด้วยมูลค่าการซื้อขาย 408.77 ล้านบาท ทำนิวไฮตั้งแต่เข้าตลาด รับผลงานช่วงไตรมาส 3 ที่จะออกมาโดดเด่นจากยอดการบริโภคในต่างจังหวัดที่เพิ่มมากขึ้น ทุก ๆ อย่างออกมาได้แบบสวยสดงดงามตามท้องเรื่องถึงได้เห็นหุ้นแรลลี่ยาวไงล่ะเจ้าค่ะ
*ปิดท้ายกันที่ SQ ขึ้นมายืนที่ 3.14 บาท บวกไป 0.16 บาท หรือขึ้นไป 5.37% ด้วยมูลค่าการซื้อขาย 120.14 ล้านบาท ถือเป็นการทำนิวไฮในรอบกว่า 2 เดือน “โมนิก้า” มองเป็นช็อตที่ยังมีความเสี่ยงสูงก็เห็นกันอยู่ทนโท่ว่าครึ่งปีแรกยังขาดทุนบักโกรกจากหลายปัญหารุมล้อม แต่กลับมีคนไล่ราคากันแบบสุดลิ่มทิ่มประตู มันเสี่ยงเกินไปที่นักเล่นจะรีบกระโจมเข้าใส่นะเจ้าค่ะ